URBROJ: 381/2022

U Oklaju 27. travnja 2022. godine

**Izvješće o radu i poslovanju društva EKO Promina d.o.o. u 2021. godini**

Direktorica društva EKO Promina d.o.o.

dr. sc. Barbara Nakić-Alfirević, dipl. ing

OPĆI PODACI O DRUŠTVU

Društvo Eko Promina d.o.o. posluje sa sjedištem u Oklaju, na adresi Put kroz Oklaj 144. Oklaj je naselje i središte Općine Promina, u Šibensko-kninskoj županiji. Nalazi se oko 14 kilometra sjeverozapadno od Drniša i oko 15 kilometara jugozapadno od Knina.

Općina Promina broji 11 naselja na ukupnoj površini cca 140 km2. Prema prvim rezultatima popisa stanovništva iz 2021. godine Općina Promina ima 933 stanovnika, što je manje u odnosu na popis stanovništva iz 2011. godine kada je imala 1.136 stanovnika i bitno manje u odnosu na popis stanovništva iz 1991. godine kada je imala 2.574 stanovnika.

Upravo je to smanjenje broja stanovnika u kombinaciji s nepovoljnom dobnom strukturom označena kao problem broj jedan za budući razvoj općine, što je važno i za sve planove društva EKO Promina d.o.o. koje svoje poslovanje obavlja na području općine. S druge strane općina je bogata mineralnim sirovinama, nalazi se na području NP Krka, te ima očuvan prirodni okoliš. Te su karakteristike označene kao najveći potencijali za budući razvoj općine.

## 

## Osnovni podaci o društvu:

* Naziv: EKO PROMINA društvo s ograničenom odgovornošću za obavljanje komunalnih djelatnosti
* Skraćeni naziv: EKO PROMINA d.o.o.
* Sjedište: Put kroz Oklaj 144, Oklaj
* MBS: 100016114
* OIB: 90431466150
* Osnivač: Općina Promina
* Godina osnivanja: 2009.
* Temeljni kapital: 20.000,00 kuna
* Djelatnost: 38.11, Skupljanje neopasnog otpada
* Telefon: 022 881 046
* E-mail: kontakt@eko-promina.hr
* Web: [www.eko-promina.hr](http://www.eko-promina.hr)
* Osoba ovlaštena za zastupanje: Barbara Nakić-Alfirević, član uprave, direktor, zastupa pojedinačno i samostalno

Osnovne djelatnosti Društva, temeljem upisa u Trgovačkom sudu su:

djelatnost organiziranja sajmova, održavanje čistoće, odlaganje komunalnog otpada, održavanje javnih površina, održavanje nerazvrstanih cesta, tržnice na malo, održavanje groblja i krematorija i prijevoz pokojnika, obavljanje dimnjačarskih poslova, javna rasvjeta, djelatnost javne odvodnje otpadnih voda, vodoopskrbna djelatnost, upravljanje grobljem, skupljanje otpada za potrebe drugih, prijevoz otpada za potrebe drugih, posredovanje u organiziranju oporabe i/ili zbrinjavanja otpada u ime drugih, skupljanje, oporabe i/ili zbrinjavanja (oporabe odlaganja, spaljivanja i drugih načina zbrinjavanja otpada) odnosno djelatnost gospodarenja posebnim kategorijama otpada, uređenje zelenih površina, parkova i dječjih igrališta, obavljanje usluga parkirališta, projektiranje, građenje, uporaba i uklanjanje građevina, nadzor nad gradnjom.

## MISIJA

Osigurati, u suradnji s osnivačem, trajne i kvalitetne usluge obavljanja komunalnih poslova koristeći vlastite tehničke i ljudske potencijale, a u cilju trajnog zadovoljstva svih korisnika usluga, kao i zadovoljstva svojih djelatnika.

## VIZIJA

Biti nezaobilazan partner osnivaču i korisnicima u poslovanju i stvaranju naprednijeg društva.

U tablici 1. prikazan je broj zaposlenika po radnim mjestima.

*Tablica 1. Broj zaposlenika po radnim mjestima*

|  |  |
| --- | --- |
| Radno mjesto | Broj |
| Direktorica | 1 |
| Voditelj računovodstva | 1 |
| Vozač motornog vozila | 1 |
| Radnik na prikupljanju otpada i na održavanju javnih i zelenih površina | 1 |
| Domar | 1 |

U tablici 2. prikazana je kvalifikacijska struktura zaposlenika u 2021. godini.

*Tablica 2. Kvalifikacijska struktura zaposlenika u 2021. godini*

|  |  |
| --- | --- |
| Stupanj kvalificiranosti | Broj zaposlenika |
| VSS i više | 1 |
| VSS | 1 |
| SSS | 2 |
| PKV, NSS | 1 |

Vlastite dionice:

Društvo EKO Promina d.o.o. nema vlastitih dionica.

Podružnice:

Društvo EKO Promina d.o.o. nema podružnica.

DJELATNOST PRIKUPLJANJA OTPADA

UVOD

U srpnju 2021. godine donesen je novi Zakon o gospodarenju otpadom koji je prouzrokovao brojne novosti ovom društvu kao davatelju javne usluge, a koje treba uskoro primijeniti. Dana 8. travnja Općina Promina je donijela Odluku o načinu pružanja javne usluge sakupljanja komunalnog otpada, s naglaskom na promjenu kriterija za obračun javne usluge. Prema novom Zakonu o gospodarenju otpadom cijena minimalne javne usluge podijeljena je u dvije kategorije: onu koju plaća kućanstvo te u onu koju plaćaju oni koji to nisu (u ovu kategoriju spadaju prema članku 70. stavku 3. i fizičke osobe – iznajmljivači). Novim, spomenutim Zakonom predviđena je i mogućnost odobravanja popusta. Također, spomenutim Zakonom predviđeno je i da korisnici iz kategorije koji nisu kućanstvo moraju posebno ugovarati odvoz odvojeno sakupljenog otpada, što davatelju javne usluge daje mogućnost dodatne zarade od prikupljanja takvog otpada.

Javna usluga prikupljanja komunalnog otpada obuhvaća:

1. prikupljanje od „vrata do vrata“ miješanog komunalnog otpada putem zelenog spremnika, reciklabilnog komunalnog otpada (plastična i metalna ambalaža putem žutog spremnika, papir i karton putem plavog spremnika) te glomaznog otpada do 2 m3
2. prikupljanje reciklabilnog komunalnog otpada - staklena ambalaža putem zelenih spremnika od 2,5 m3 postavljenih na javnoj površini u svih 11 naselja Općine Promina
3. preuzimanje otpada u mobilnom reciklažnom dvorištu svih vrsta otpada propisanih Pravilnikom o načinu rada mobilnog reciklažnog dvorišta
4. uslugu prijevoza i predaje otpada ovlaštenoj osobi

Sve gore navedeno mora biti organizirano na kvalitetan, postojan i ekonomski učinkovit način, bez neopravdano visokih troškova, jer gradovi i općine u suprotnom mogu biti podvrgnuti kazni.

Javna usluga financira se od cijene javne usluge i ugovorne kazne (koja više, prema novom Zakonu o gospodarenju otpadom, nije sastavni dio cijene javne usluge) a može se financirati iz gradskog ili općinskog proračuna kao i iz drugih izvora. Predviđeno je prema novom Zakonu o gospodarenju otpadom da Fond za zaštitu okoliša i energetsku učinkovitost snosi davatelju javne usluge troškove prikupljanja otpadne ambalaže i to temeljem potpisanog sporazuma između Fonda i davatelja javne usluge, ali to u trenutku pisanja ovog izvještaja još nije zaživilo.

Gradovi i općine više, prema novom Zakonu o gospodarenju otpadom, nemaju obvezu donošenja plana gospodarenja otpadom. Županije su dužne do 1. 1. 2024. godine donijeti planove gospodarenja otpadom, a do tada će u primjeni biti postojeći planovi gospodarenja otpadom.

Nakana društva EKO Promina d.o.o. jest da cijela općina bude kvalitetno pokrivena infrastrukturom za prikupljanje otpada. Sva potrebna infrastruktura je definirana planom gospodarenja otpadom Općine Promina. Sada svi korisnici društva imaju zeleni spremnik za miješani komunalni otpad koji je čipiran. Svi korisnici društva imaju i žuti spremnik, dok velika većina ima i plavi spremnik za odvojeno prikupljanje reciklabilnog otpada.

Miješani komunalni otpad se, za sada, predaje na odlagalište komunalnog otpada Mala Promina. Nakon uspostave cjelovitog sustava gospodarenja otpadom na području Šibensko-kninske županije, odnosno izgradnje i otvaranja Regionalnog centra za gospodarenje otpadom Bikarac očekuje se sanacija i kompletno zatvaranje odlagališta komunalnog otpada Mala Promina, nakon čega će se miješani komunalni otpad predavati u Regionalnog centra za gospodarenje otpadom Bikarac.

Obrazac IRDJU

Sukladno članku 3. Odluke o načinu pružanja javne usluge sakupljanja komunalnog otpada davatelj usluge je trgovačko društvo EKO Promina d.o.o. Davatelj javne usluge dužan je predstavničkom tijelu jedinice lokalne samouprave podnijeti izvješće o radu do 31. ožujka tekuće godine za prethodnu kalendarsku godinu. Također ga je dužan dostaviti i nadležnom Ministarstvu.

Izvješće sadrži opće podatke o području pružanja javne usluge, obračunskim mjestima, korisnicima usluge i odvojenom prikupljanju otpada, podatke o redovitosti sustava, podatke o kvaliteti pružanja javne usluge ekonomskoj učinkovitosti sustava prikupljanja komunalnog otpada. Obrazac IRDJU se preuzima s internetske stranice nadležnog Ministarstva.

Radi boljeg razumijevanja pojedinih pojmova koji se koriste u obrascu IRDJU valja spomenuti sljedeće dvije definicije:

Javna usluga je javna usluga prikupljanja miješanog komunalnog otpada i biorazgradivog komunalnog otpada

Usluga povezana s javnom uslugom je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod korisnika usluge te odvojeno prikupljanje krupnog (glomaznog) komunalnog otpada.

GOSPODARENJE KOMUNALNIM OTPADOM

Sakupljanje i odvoz miješanog komunalnog otpada, reciklabilnog otpada i glomaznog otpada od korisnika javne usluge obavlja se na području čitave Općine Promina. Sva naselja i kućanstva koja im pripadaju imaju mogućnost propisnog odlaganja otpada. Prikupljanje otpada se, po naseljima, vrši prema unaprijed određenom rasporedu.

Prikupljanje komunalnog otpada od pojedinih pravnih osoba, za sada, se vrši putem Izjave o načinu korištenja javne usluge prikupljanja komunalnog otpada kojom je definiran zaduženi volumen spremnika, a vrši se, također, prema unaprijed određenom rasporedu

U 2021. godini prikupljanjem je obuhvaćeno 811 korisnika od čega je 789 kućanstava i 22 pravne osobe.

Prema prvim rezultatima popisa stanovništva iz 2021. godine ukupan broj stanovnika u Općini Promina je 933.

Za prikupljanje i odvoz miješanog komunalnog otpada i odvojeno prikupljenog reciklabilnog otpada društvo EKO Promina d.o.o. raspolaže s jednim teretnim vozilom marke MAN, registracijske oznake ŠI 440 FT, za prijevoz tereta najveće dopuštene mase do 3530 kg, s Farid komunalnom nadogradnjom za prikupljanje otpada zapremnine 10 m3.

SAKUPLJANJE MIJEŠANOG KOMUNALNOG I BIORAZGRADIVOG OTPADA

Davatelj usluge, društvo EKO Promina d.o.o. u 2021. godini nije provodio odvojeno sakupljanje miješanog komunalnog i biorazgradivog otpada. Centar za gosopdarenje otpadom Bikarac je dana 21. 12. 2021. godine pušten u probni rad. Tom prilikom se navelo kako će realizacijom tog projekta stanovnici Šibensko-kninske županije dobiti dugoročno kvalitetno rješenje za održiv sustav gospodarenja otpadom.

Za sakupljanje miješanog komunalnog otpada korisnicima je podijeljeno 811 zelenih spremnika volumena 120 litara odnosno 1100 litara. Za sakupljanje plastike i metala korisnicima je podijeljeno 700 žutih spremnika volumena 120 litara te 510 plavih spremnika volumena 120 litara za sakupljanje papira i kartona.

Miješani komunalni otpad se prikuplja jedanput tjedno u svakom od 11 naselja Općine Promina dok se reciklabilni otpad prikuplja jedanput mjesečno u svakom od 11 naselja Općine Promina.

ODVOJENO SAKUPLJANJE KOMUNALNOG OTPADA

MOBILNO RECIKLAŽNO DVORIŠTE

Davatelj usluge raspolaže s jednim mobilnim reciklažnim dvorištom za čiji rad je dana 14. srpnja 2021. godine donešen Pravilnik o načinu rada mobilnog reciklažnog dvorišta. Lokacije mobilnog reciklažnog dvorišta navedene su u informaciji o lokacijama mobilnog reciklažnog dvorišta po naseljima koja je dostupna na internetskoj stranici davatelja usluge.

SPREMNICI NA JAVNIM POVRŠINAMA

U svakom od 11 naselja Općine Promina postavljen je po jedan zeleni spremnik volumena 2,5 m3 za prikupljanje stakla. Informacija o lokacijama spremnika za odvojeno sakupljanje komunalnog otpada (stakla) postavljenih na javnoj površini dostupna je na internetskoj stranici davatelja usluge.

ODVOJENO SAKUPLJANJE U SUSTAVU „OD VRATA DO VRATA“

Od 1. srpnja 2021. godine uveden je sustav prikupljanja otpada „od vrata do vrata“ te se time prešlo na sustav prikupljanja otpadne plastike, metala, papira i kartona na kućnom pragu. U tu svrhu je korisnicima podijeljeno 700 žutih spremnika volumena 120 litara te 510 plavih spremnika volumena 120 litara.

ODLAGALIŠTE MALA PROMINA

Trošak zbrinjavanja miješanog komunalnog otpada na odlagalištu Mala Promina prikazan je u tablici 3.

*Tablica 3. Trošak zbrinjavanja miješanog komunalnog otpada na odlagalištu Mala Promina*

|  |  |  |  |
| --- | --- | --- | --- |
| Odlaganje MKO (odlagalište Mala Promina) | 2019. | 2020. | 2021. |
| Odloženo tona | 161,00 | 276,488 | 261,501 |
| Trošak odlaganja u kunama | 35.758,00 | 57.137,00 | 56.165,00 |

Trošak odlaganja miješanog komunalnog otpada na odlagalištu Mala Promina je porastao od listopada 2019. godine kada se prešlo s paušalne naplate na naplatu prema toni odloženog otpada.

KOLIČINE SAKUPLJENOG KOMUNALNOG OTPADA

MIJEŠANI KOMUNALNI OTPAD

Miješani komunalni otpad je otpad iz kućanstva i otpad iz drugih izvora koji je po svojstvima i sastavu sličan otpadu iz kućanstva, te je u Katalogu otpada označen kao 20 03 01. Budući da se tek od 1. srpnja 2021. godine počeo provoditi sustav „od vrata do vrata“ i da se tek od tada počelo s prikupljanjem reciklabilnog otpada (plastike, metala, papira i kartona) u 2021. godini nije zabilježen značajniji pad prikupljenih količina miješanog komunalnog otpada. Sav prikupljeni miješani komunalni otpad zbrinjava se na odlagalištu Mala Promina.

ODVOJENO SAKUPLJENI KOMUNALNI OTPAD

Planom gospodarenja otpadom Općine Promina za razdoblje od 2018. godine do 2023. godine predviđeno je postupno dostizanje postavljenih ciljeva u gospodarenju otpadom, uz pretpostavku da su osigurani preduvjeti. U razdoblju prije 2018. godine uložilo se, uz pomoć Fonda za zaštitu okoliša i energetsku učinkovitost, u nabavku 11 spremnika volumena 2500 litara, za prihvat odvojeno sakupljenog stakla. U razdoblju od 2018. godine do trenutka pisanja ovog izvještaja nije se značajno ulagalo u infrastrukturu koja bi predstavljala preduvjete za dostizanje ciljeva u gospodarenju otpadom. U 2020. godini uložilo se, uz 80 % sufinanciranje Fonda za zaštitu okoliša i energetsku učinkovitost, u nabavku žutih spremnika volumena 120 litara i plavih spremnika volumena 120 litara te zelenih spremnika volumena 2500 litara koji su osigurali preduvjete za odvojeno sakupljanje plastike, metala, papira i kartona te stakla na mjestu njihovog nastanka, odnosno kod korisnika. Žuti i plavi spremnici su korisnicima podijeljeni u svibnju i lipnju 2021. godine te se korisnicima dala uputa o potrebi odvojenog sakupljanja komunalnog otpada. Zeleni spremnici su postavljeni u naselja na javnoj površini. Namjera je bila započeti s odvajanjem korisnog otpada, međutim to do kraja 2021. godine nije u potpunosti zaživilo, jednim dijelom zbog nenamjerne greške korisnika, a drugim, većim, dijelom, zbog nesavjesnog postupanja korisnika koji u spremnike ne odlažu ono za što su predviđeni. U 2021. godini odvojeno je sakupljeno, putem mobilnog reciklažnog dvorišta, samo nešto ee otpada koji je i predan ovlaštenom sakupljaču. Za dostizanje postavljenih ciljeva bilo bi dobro uložiti u jednu malu sortirnicu u kojoj bi se odvojeno sakupljeni komunalni otpad mogao dodatno razvrstati te kao takav predati ovlaštenom sakupljaču. Stopa odvojeno sakupljenog otpada u 2021. godini prikazana je u tablici 4.

*Tablica 4. Stopa odvojeno sakupljenog otpada u 2021. godini*

|  |  |  |
| --- | --- | --- |
| Vrsta otpada | Ključni broj | Sakupljeno ukupno u tonama |
| ee otpad | 20 01 23\* i 20 01 35\* | 2,65 |
| Miješani komunalni otpad (MKO) | 20 03 01 | 258,80 |
| Ukupno ee otpad + MKO |  | 261,45 |
| Stopa odvojeno sakupljenog otpada u % |  | 1,02 |

Za dostizanje, Planom gospodarenja otpadom Općine Promina za razdoblje od 2018. godine do 2023. godine, postavljenih ciljeva bilo bi dobro uložiti u jednu manju sortirnicu kao i u jedno manje skladište u kojima bi se odvojeno sakupljeni komunalni otpad mogao dodatno razvrstati te kao takav predati ovlaštenom sakupljaču.

POTICAJNA NAKNADA ZA SMANJENJE KOLIČINE MIJEŠANOG KOMUNALNOG OTPADA

Poticajna naknada je mjera kojom se potiče jedinica lokalne samouprave da, u okviru, svojih ovlasti provede mjere kojima se smanjuje udio miješanog komunalnog otpada u komunalnom otpadu koji nastaje na području te jedinice lokalne samouprave. Obveznik plaćanja poticajne naknade je jedinica lokalne samouprave temeljem rješenja Fonda za zaštitu okoliša i energetsku učinkovitost. Fond za zaštitu okoliša i energetsku učinkovitost, do 31. prosinca tekuće kalendarske godine za prethodnu kalendarsku godinu, donosi po službenoj dužnosti rješenje kojim utvrđuje obveznika plaćanja i iznos poticajne naknade za kalendarsku godinu.

Algoritam za izračun poticajne naknade promijenjen je novim Zakonom o gospodarenju otpadom, na način da nema više granične 2015. godine, već se prekomjerna količina miješanog komunalnog otpada izračunava kao razlika stvarne količine miješanog komunalnog otpada i one koja proizlazi primjenom ciljne stope odvojenog sakupljanja u toj godini na ukupnu količinu komunalnog otpada u jedinici lokalne samouprave. Poticajna naknada po novom algoritmu obračunavat će se već za 2021. godinu.

U tablici 5. prikazan je izračun poticajne naknade za Općinu Promina za 2020. godinu prema rješenju Fonda za zaštitu okoliša i energetsku učinkovitost. Izračun poticajne naknade za Općinu Promina za 2021. godinu nije prikazan jer rješenje vezano za poticajnu naknadu za Općinu Promina za 2021. godinu nije izdano do trenutka pisanja ovog izvješća.

*Tablica 5. Izračun poticajne naknade za Općinu Promina za 2020. godinu*

|  |  |  |  |  |  |  |
| --- | --- | --- | --- | --- | --- | --- |
| Ukupna količina komunalnog otpada prikupljenog u sklopu javne usluge u 202. godini  (tona) | Granična količina proizvedenog miješanog komunalnog otpada u 2020. godini  (tona) | Sakupljena količina proizvedenog miješanog komunalnog otpada u 2020. godini  (tona) | Prekoračena količina proizvedenog miješanog komunalnog otpada za 2020. godinu  (tona) | Jedinična naknada za smanjenej količine miješanog komunalnog otpada  (HRK) | Poticajna naknada za smanjenje količine miješanog komunalnog otpada (HRK) | Poticajna naknada za smanjenje količine mijepšanog komunalng otpada (HRK)  od  1.1.2020.  do 31.12.2021. |
| 275,5100 | 159,7958 | 275,5100 | 115,7142 | 150,00 kn/t | 17.357,13 | 17.357,13 |

Podaci korišteni za izračun prikazan u tablici 5. temelje se na verificiranim podacima koje davatelj javne usluge upisuje u bazu Registar onečišćivača okoliša do 31. ožujka tekuće godine za prethodnu kalendarsku godinu.

EDUKACIJA GRAĐANA S CILJEM STVARANJA DRUŠTVA KOJE PAMETNO BRINE O OKOLIŠU

Edukacija građana tijekom 2021. godine većinom se svodila na komunikaciju putem internetske stranice društva EKO Promina d.o.o. U 2021. godini pripremljen je i informativni letak naziva Upute za odvojeno prikupljanje otpada koji je putem pošte poslan na kućnu adresu svakog korisnika.

Pregled korisnika javne usluge prikupljanja miješanog komunalnog otpada prema vrsti i broju dan je u tablici 6.

*Tablica 6. Pregled korisnika javne usluge prikupljanja miješanog komunalnog otpada prema vrsti i broju*

|  |  |  |
| --- | --- | --- |
| Vrsta korisnika | Broj korisnika na dan 31. prosinca 2021. godine | Broj uključenih u 2021. godini |
| Fizičke osobe | 790 | 51 |
| Pravne osobe | 22 | 3 |

DJELATNOST UPRAVLJANJA GROBLJIMA

Druga glavna djelatnost društva je upravljanje grobljima. Društvo upravlja s četiri groblja na području Općine Promina. Društvo od operativnih poslova na grobljima obavlja redovno održavanje zelenih površina, te prikupljanje i odvoz otpada iz postavljenih spremnika. Spremnici su postavljeni na svim grobljima i to u svrhu odvojenog prikupljanja otpada: posebni spremnici za lijevane lampione i lampione s termo uloškom, posebni spremnici za elektronske lampione, spremnici za plastične posude u kojima su cvjetni aranžmani te spremnici za uvenule cvjetne aranžmane.

Za vođenje grobnog očevidnika društvo koristi program Memento koji je proizvod tvrtke Axiom d.o.o. iz Čakovca. U sklopu grobnog očevidnika društvo vodi evidenciju korisnika grobnih mjesta te registar umrlih osoba.

U grobni očevidnik uvedena su 1382 korisnika grobnih mjesta, od toga 53 u 2021. godini. Postoji još grobnih mjesta koja nitko nije preuzeo iako se korisnike još davne 2021. godine, Odlukom o upravljanju grobljima, pozvalo da to učine.

U 2021. godini društvo je izdalo 21 suglasnost za izvođenje radova na grobljima.

U 2021. godini društvo je oglasilo četiri grobna mjesta za dodjelu na neodređeno vrijeme te su se prema njima i dodijelila.

U 2021. godini društvo je upisalo 37 umrlih osoba u registar umrlih, od čega 19 na groblju Lukar, 7 na groblju u Mratovu i 11 na groblju u Oklaju.

DJELATNOST ODRŽAVANJA JAVNIH I ZELENIH POVRŠINA

Treća glavna djelatnost društva je održavanje javnih i zelenih površina i građevina na području općine. U službi održavanja javnih i zelenih površina i građevina obavljaju se sljedeći poslovi:

* održavanje i popravci javnih površina na kojima nije dopušten promet motornih vozila
* održavanje javnih zelenih površina
* održavanje građevina, uređaja i predmeta javne namjene
* održavanje čistoće javnih površina
* sanacija divljih odlagališta

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost (trgovi, pločnici, javni prolazi, prečaci, šetališta, biciklističke i pješačke staze).

Pod održavanjem javnih zelenih površina podrazumijeva se košnja, orezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina (parkovi, drvoredi, živice, cvjetnjaci, travnjaci, skupine ili pojedinačna stabla, igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice ili slično).

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća strojno i ručno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod sanacijom divljih odlagališta podrazumijeva se prikupljanje komunalnog otpada s divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta.

Na području Općine Promina nalazi se nekoliko spomenika i spomen obilježja za koje se vode poslovi tekućeg održavanja, održavanja čistoće spomenika i njegove neposredne okoline. Također, u vidu održavanja obavlja se uklanjanje otpadaka, uvelih vijenaca, ostataka svijeća i sl.

U tablici 7. dan je prikaz obavljenih poslova vezanih za održavanje javnih i zelenih površina u 2021. godini.

*Tablica 7. Prikaz obavljenih poslova vezanih za održavanje javnih i zelenih površina u 2021. godini*

|  |  |  |
| --- | --- | --- |
| Održavanje javnih i zelenih površina | Jedinica mjere | Količina |
| Okaj centar i novo naselje | m2 | 51.024,00 |
| Oko groblja u Lukaru, Mratovu, Oklaju i Razvođu | m2 | 36.600,00 |
| Vinska cesta | m2 | 7.600,00 |
| Jednostavni i složeni radovi u Oklaj centar i novo naselje | sat | 9,00 |
| Obrezivanje drveća različitih raspona krošnje (po svim naseljima ) | sat | 42,50 |
| Zalijevanje sezonskog cvijeća i trajnica | sat | 39,00 |

OPĆI ZAKONI I POZAKONSKI AKTI NADLEŽNI ZA RAD TIJELA JAVNE VLASTI:

Kako je tijelo javne vlasti prema članku 10. Zakona o pravu na pristup informacijama (NN 25/13, 85/15) obavezno na svojoj internetskoj stranici proaktivno objavljivati informacije izrađena je internetska stranica društva početkom 2021. godine na adresi: [www.eko-promina.hr](http://www.eko-promina.hr) za što su utrošena određena sredstva. Također su i izdvojena određena sredstva za njeno održavanje. Takva sredstva se u prošlosti društva nisu izdvajala jer nije bila izrađena internetska stranica. Za potrebe ažuriranja i objavu informacija na internetskoj stranici imenovana je zaposlenica Barbara Nakić-Alfirević.

U 2021. godini izrađeni su sljedeći opći akti i odluke:

1. Akcijski plan za provedbu Antikorupcijskog programa za trgovačka društva u većinskom vlasništvu jedinica lokalne i područne (regionalne) samouprave za razdoblje od 2021. godine do 2022. godine
2. Etički kodeks djelatnika zaposlenih u društvu EKO Promina d.o.o.
3. Godišnji plan rada povjerenika za etiku za 2021. godinu
4. Godišnji plan rada povjerenika za etiku za 2022. godinu
5. Odluka o imenovanju povjerenika za etiku
6. Odluka o imenovanju osobe odgovorne za gospodarenje otpadom
7. Pravilnik o provedbi postupaka jednostavne nabave roba, radova i usluga
8. Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Promina (usvojena na 23. sjednici Općinskog vijeća Općine Promina)
9. Procedura zaprimanja računa, njihove provjere i pravovremenog plaćanja
10. Procedura o blagajničkom poslovanju
11. Procedura izdavanja i obračunavanja putnih naloga za službena putovanja
12. Odluka o imenovanju službenice za ažuriranje i objavu informacija na internetskoj stranici
13. Odluka o imenovanju osobe koja je ovlaštena pregledavati COVID potvrde
14. Interni protokol s uputama i smjernicama o načinu provedbe testiranja i provjere valjanosti dokaza o cijepljenju, preboljenju ili testiranju zaposlenika društva EKO Promina d.o.o.
15. Pravilnik o isplati troškova prijevoza dolaska na posao i odlaska s posla
16. Pravilnik o naplati i otpisu dospjelih nenaplaćenih potraživanja od korisnika usluga
17. Pravilnik o popisu imovine i obaveza društva EKO Promina d.o.o.
18. Pravilnik o radu
19. Pravilnik o unutarnjoj organizaciji i sistematizaciji radnih mjesta u trgovačkom društvu EKO Promina d.o.o.
20. Pravilnik o unutarnjem redu specifičnim vrijednostima i pravilima za prevenciju korupcije, ponašanjima vezanim za primanje darova, upravljanje sredstvima, povjerljivošću i nepristranošću, obavljanju dodatnoga posla izvan radnog vremena, te razdvajanju privatnih i poslovnih interesa
21. Poslovnik o radu Skupštine društva EKO Promina d.o.o.
22. Pravilnik o sponzoriranju i doniranju
23. Pravila za upravljanje dokumentiranim gradivom društva EKO Promina d.o.o.
24. Popis dokumentiranog gradiva s rokovima čuvanja
25. Strategija upravljanja rizicima društva EKO Promina d.o.o.
26. Odluka o ustrojavanju registra rizika na razini društva EKO Promina d.o.o.
27. Odluka o ustroju kataloga informacija društva EKO Promina d.o.o.
28. Katalog informacija društva EKO Promina d.o.o.
29. Godišnji plan rada službenika za informiranje za 2021. godinu
30. Asset lista društva EKO Promina d.o.o.
31. Odluka o imenovanju službenice za informiranje
32. Odluka o imenovanju zamjenika službenice za informiranje
33. Odluka o ustrojavanju službenog upisnika o zahtjevima, postupcima i odlukama o ostvarivanju prava na pristup informacijama i ponovnu uporabu informacija
34. Procjena rizika društva EKO Promina d.o.o. u sklopu poslova zaštite na radu
35. Program osposobljavanja radnika za rad na siguran način
36. Pravilnik o prikupljanju, obradi i korištenju, te zaštiti osobnih podataka fizičkih osoba
37. Politika zaštite osobnih podataka
38. Odluka o imenovanju službenika za zaštitu podataka

U 2021. godini izrađena je dokumentacija vezana za zaštitu osobnih podataka te uvedena procedura za zaštitu osobnih podataka. Za potrebe zaštite osobnih podataka imenovana je zaposlenica Barbara Nakić-Alfirević.

U 2021. godini uvedena je mogućnost slanja računa u elektroničkom obliku, uz uvjet da korisnici potpišu suglasnost za prihvat računa u elektroničkom obliku.

U 2021. godini sređena je dokumentacija zaštite na radu, te je ugovoreno obavljanje poslova zaštite na radu s ovlaštenom osobom zaštite na radu za što su se u 2021. godini izdvajala određena sredstva koja se u prošlosti društva nisu izdvajala.

U 2021. godini imenovana je i službenica za informiranje: zaposlenica Barbara Nakić-Alfirević kao i njezin zamjenik: zaposlenik Ante Čupić. U 2021. godini društvo je primilo jedan zahtjev za pristup informacijama kojem je udovoljilo u potpunosti.

U 2021. godini imenovana je i odgovorna osoba za gospodarenje otpadom: zaposlenica Barbara Nakić-Alfirević.

U 2021. godini društvo je primilo 20 prigovora i/ili reklamacija korisnika. Omjer broja izjavljenih prigovora i/ili reklamacija i broja korisnika je 0,02 %. Na svih 20 prigovora i/ili reklamacija društvo je odgovorilo u, Zakonom o potrošačima, propisanom roku od 15 dana od primitka prigovora.

Društvo je u 2021. godini poslalo 8 opomena pravnim korisnicima i 77 prijedloga za ovrhu pravnim i fizičkim korisnicima.

U 2021. godini obavljena je sljedeća edukacija zaposlenika:

Barbara Nakić-Alfirević – pohađanje specijalističkog programa izobrazbe u području javne nabave u trajanju od 50 nastavnih sati u Splitu od 6. do 12. travnja 2021. godine

Drago Agić – pohađanje periodičke izobrazbe vozača u trajanju od 35 sati u svrhu ispunjavanja uvjeta glede stručne osposobljenosti vozača za prijevoz tereta u cestovnom prometu u skaldu s Direktivom 2003/59EZ do 28. 5. 2006. godine.

Ovom Izvješću o radu i poslovanju društva EKO Promina d.o.o. u 2021. godini prilog je Godišnji financijski izvješta GFI-POD za 2021. godinu.